  *- NACRT -*

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 351-01/19-01/33

URBROJ: 2186/12-03/01-19-1

Ivanec, studenog 2019.

Na temelju članka 36. stavka 13. Zakona o održivom gospodarenju otpadom („Narodne novine“ br. 94/13, 73/17, 14/19, 98/19) i članka 35. Statuta Grada Ivanca (“Službeni vjesnik Varaždinske županije” br. 21/09, 12/13 i 23/13 - pročišćeni tekst, 13/18), Gradsko vijeće Grada Ivanca na \_\_\_\_\_\_ sjednici održanoj \_\_\_\_\_\_\_\_\_\_ 2019. godine donosi

**ODLUKU O IZMJENAMA I DOPUNAMA ODLUKE O MJERAMA ZA SPREČAVANJE NEPROPISNOG ODBACIVANJA OTPADA I MJERAMA ZA UKLANJANJE ODBAČENOG OTPADA**

**Članak 1.**

U Odluci o mjerama za sprečavanje nepropisnog odbacivanja otpada i mjerama za uklanjanje odbačenog otpada („Službeni vjesnik varaždinske županije“, br. 9/18) u članku 4. na kraju rečenice briše se točka i dodaju riječi „ [www.otpad.ivanec.hr.](http://www.otpad.ivanec.hr.)“.

**Članak 2.**

Članak 7. mijenja se i glasi:

„ Radi provedbe mjera za uklanjanje otpada odbačenog u okoliš, komunalni redar rješenjem naređuje uklanjanje otpada vlasniku nekretnine na kojoj je nepropisno odložen otpad, ili posjedniku nekretnine, ako vlasniku nekretnine nije poznat ili osobi koja sukladno posebnom propisu upravlja određenim područjem (dobrom), ako je otpad odložen na tom području (dobru) ili osobi koju je zatekao da odbacuje otpad izvan lokacije gospodarenja otpadom“.

**Članak 3.**

U članku 7. iza stavka 1., dodaju se novi stavci 2., 3., i 4. koji glase:

„Komunalni redar ovlašten je utvrditi identitet fizičke osobe počinitelja odbacivanja otpada uvidom u osobni identifikacijski dokument ili na drugi odgovarajući način.

Fizička osoba počinitelj odbacivanja otpada dužna je na zahtjev predočiti na uvid komunalnom redaru osobni identifikacijski dokument radi utvrđivanja identiteta počinitelja odbacivanja otpada.

Ako fizička osoba počinitelj odbacivanja otpada na zahtjev komunalnog redara ne predoči na uvid osobni identifikacijski dokument radi provjere identiteta komunalni redar je ovlašten zatražiti pružanje pomoći od djelatnika ministarstva nadležnog za unutarnje poslove radi utvrđivanja identiteta počinitelja odbacivanja otpada.“.

**Članak 4.**

Ova Odluka stupa na snagu osmog dana od dana objave u Službenom vjesniku Varaždinske županije.

PREDSJEDNICA GRADSKOG

VIJEĆA GRADA IVANCA:

Ksenija Sedlar Đunđek, mag. oec.

**O b r a z l o ž e n j e**

**uz Odluku o izmjenama i dopunama Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada**

Odluku o mjerama za sprečavanje nepropisnog odbacivanja otpada i mjerama za uklanjanje odbačenog otpada donijelo je gradsko vijeće Grada Ivanca na 8. sjednici održanoj 31. siječnja 2018. godine, temeljem članka 36. stavka 13. Zakona o održivom gospodarenju otpadom ( „Narodne novine“, br. 94/13., 73/17., 14/19. i 98/19 – u nastavku Zakon).

Izmjenama i dopunama Zakona o održivom gospodarenju otpadom ( „Narodne novine“, br. 14/19. – u nastavku izmjene i dopune Zakona) izvršena je izmjena članka 36. stavka 3. Zakona čija je odredba do tada propisivala da radi provedbe mjera za uklanjanje otpada odbačenog u okoliš što uključuje uklanjanje naplavljenog morskog otpada komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru), dok je izmjenama članka nalog kojeg izdaje komunalni redar moguće uputiti i osobi koju je zatekao da odbacuje otpad izvan lokacije gospodarenja otpadom.

Nadalje, izmjenom i dopunom Zakona proširene su ovlasti komunalnog redara prilikom utvrđivanja identiteta fizičke osobe počinitelja odbacivanja otpada dopunom članka 147. Zakona.

U skladu s navedenim valjalo je izvršiti usklađivanje odredbi koje je Odluka u tom dijelu sadržavala sa Zakonom.

U skladu s iznijetim predlaže se Gradskom vijeću donošenje Odluke o izmjenama i dopunama Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada kao u prijedlogu.

**Upravni odjel za urbanizam,**

**komunalne poslove i zaštitu okoliša**